***Planiranje profesionalne orijentacije đece s posebnim obrazovnim potrebama - Prilagođavanje uslova, pristupa, materijala u odnosu na smetnju u razvoju***

Mjere koje treba sprovesti na nivou politika, ali i neposredne prakse u pogledu prava đece sa smetnjama u razvoju na profrsionalno osposbljavanje i dalje zapošljavanje se odnose na obrazovne aktivnosti, one iz oblasti socijalnog staranja i u odnosu na tržište rada i zapošljavanja. Međusektorska povezanost oblasti: obrazovanje, socijalna zaštita, zapošljavanje treba da se kreće u smjeru kontinuiteta karijerne orijentacije i zapošljavanja mladih s posebnim obrazovnim potrebama.

Potrebno je obezbijediti da se aktivnosti i mjere odvijaju na nekoliko nivoa da bi se proces učinio dostupnim:

**1.** Prevazići fizičke ili arhitektonske prepreke;

**2.** Omogućiti pristup informacijama i komunikacijama;

**3.** Otkloniti psiho-socijalne prepreke – stavove, vrijednosti, postupanje;

**4.** Riješiti institucionalne prepreke – otvoreni, dostupni, adekvatni servisi.

Stvaraju se preduslovi, mjere saradnički planiraju na rezultatima, promovišu procedure, rješenja, savjetodavni, praktični i mehanizmi praćenja.

Tokomprofesionalne orijentacije se ostvaruje nekoliko koraka:

* identifikuju osobine, sposobnosti, interesovanja,
* razvija se inicijativa za traženje informacija i ponude,
* uvažava mišljenje roditelja,
* sagledaju prepreke za izbor zanimanja i
* utiče na optimalno planiranje i ostvarivanje karijere.

Prepoznaju se i otklanjaju razlozi koji dovode da izbori budu pogrešni i učinjeni pod pritiskom, kao na primjer predrasude poslodavaca u vezi sa angažovanjem mladih ljudi s invaliditetom, strahovi i protektivan odnos roditelja. Učenici se stavljaju u aktivnu i poziciju participacije, podiže im se samopouzdanje u odnosu na lične kompetencije, nivo sigurnosti za mogućnosti zapošljavanja.

Da bismo učinili primjerenim ambijent, atmosferu, uslove, način, postupak, pristup prema đeci tokom procjene najprije ćemo ukratko predstaviti karakteristike i potrebe đece sa smetnjama u razvoju od značaja za ovaj proces.

Prije svega ukazujemo da je važno da se procjena odvija u poznatom ambijentu u prostorijama stručne službe, ali i opservacija prema oblastima u realnim situacijama (čas, porodično okruženje, vršnjačka interakcija, neka firma i sl).

**Smetnje iz spektra autizma -** Đeca s autizmom najbolje rade u okruženju koje je dobro strukturisano, zasnovano na organizovanosti, rutinama, usmjerenosti, funkcionalnosti. Odredite miran kutak za rad, obezbijedite samo materijal koji je potreban za konkretne zadatke. Lakše funkcionišu kada su informacije prikazane u vizuelnom obliku. Materijal treba prilagoditi tako da je koncipiran kroz rasporede, liste za provjeru aktivnosti, planere i ploče s izborom aktivnosti. Kroz društvene priče koje se ciljano osmišljavaju u odnosu na određene i konkretne socijalne situacije pojedinog đeteta, koje su slikovito prikazane, sugerišu se uputstva i primjerene reakcije. Pravila i organizacija treba da budu jasna i ukazuju na to: što treba da radi; koliko vremena će da traje određena aktivnost; kada se aktivnost završava; što sljedi nakon aktivnosti. Materijali ne treba da sadrže previše teksta već koristiti slikovne prikaze, sheme, dijagrame i mentalne mape. Značajnu pomoć pružaju piktogrami, tj. simoblički prikaz pojave (shematske sličice zanimanja: ljudi, alata, sredstava za rad, proizvoda rada i sl). Informacije o zanimanjima treba da budu iskazane doslovno s konkretnom (bukvalnom) primjenom u životu fokusirani ka funkcionalnoj i iskustvenoj primjeni. Naravno, uz primjenu vizuelnih i strukturisanih pristupa. Sličice bi trebale da budu veličine 4x4 cm ili 6x6 cm.

**Intelektualne smetnje -** Đeci s intelektualnim smetnjama informacije treba da su konkretne, s primjerima iz neposrednog okruženja i iskustva. Koncentracija se može postići kada se na minimum svedu drugi stimulusi iz okruženja. S obzirom da razumiju konkretne, jednostavne verbalne naloge, treba postavljati tzv. zatvorena pitanja tako da odgovori budu DA/NE. Pogoduju im rasporedi, šeme, riječi, simboli, slike, podśetnici, procedure, različiti oblici, teksture, situacije, kartice sa skupovima i brojevima. Neka uputstva budu jednostavna i razdvojena na male cjeline, upotrebljavajte pokazivanje, sortiranje. Stvorite prilike za procjenu zasnovane na praktičnom iskustvu. Ispitajte s kojim se dotadašnjim iskustvima đeteta može povezati sadržaj o izboru zanimanja, bilo iz škole ili svakodnevnoga života. Sadržaj predstavite i organizujte u vidu rasporeda, šema, koristeći riječi, simbole, slike. Kako bi dijete uspostavilo asocijacije upotrijebite govor i jezik, pokret, emocije, i sl. Koristite memorijske kartice s jedne strane slika zanimanja, a sa druge naziv i kratak opis. Ponavljajte redovno postupak dok ne usvoji pojmove.

**Tjelesne smetnje – Prije svega** obezbijediti pristupačan prostor, bez barijera. Nadalje se zahtijevaju pomagala, radni materijal, podrška pri kretanju, śeđenju, rukovanju priborom i radnim materijalom, orijentaciji u prostoru i na papiru, pisanju, crtanju, govorno-jezičkom izražavanju i formulaciji, pa im je važna vizuelna podrška, više vremena. Pogoduju im sredstva koja koriste i đeca sa smetnjama vida. Koristiti asistivnu tehnologiju ako olakšava rad. Tokom procjene instrumentom koristite pedagoške principe, kao što je očiglednost – neposredno percipiranje predmeta i pojava, praktično iskustvo, kao i predočavanje materijala u logičkome poretku. Koristite mogućnost zamjene teksta ilustracijama i primjenu slikovnoga materijala koji treba da sadrži redukovan tekst s više ilustracija bez puno detalja. Ređanjem ilustracija učenik će jednostavnije da doživi i razumije određena zanimanja i konkretno pokaže veći stepen zainteresovanosti prema nekim slikama (zanimanjima).

**Smetnje vida -** Dijete sa smetnjama vida će biti uspješno uz očna-tiflotehnička pomagala, taktilni materijal, zvučnu podršku, adekvatno i individualno osvjetljenje, položaj koji mu omogućava najbolje viđenje, istaknuti i adekvatan font, podebljanja i sl. Tu su taktilno urađene slike, zvučne knjige, materijal s naglašenim linijama, font slova Times New Roman 14–20, čitač ekrana. Ističemo ulogu Brajevog pisma. Omogućite pisanje velikim štampanim slovima, koristite flomaster ili meku (B3) olovku. Koristite slike bez suvišnih detalja koje su kontrastno urađene ili taktilno preko reljefnih linija – optimalna veličina slike je 9–12cm. Opisujte cjelinu slike, a onda djelove. Taktilnu urađenu sliku povezujte s realnim predmetom, modelom ili maketom. Upotrijebite kontrastno urađeni predmet sa zasićenim bojama, kao i predmet taktilno urađen s različitošću teksture i materijala (hrapavo/glatko, plastično/gumeno) ili jasno odvajajućim taktilnim linijama, ako je predmet iz više djelova. Đetetu uvijek opisati predmet, model, sliku kao cjelinu i omogućiti mu da ih taktilno percipira.

**Smetnje sluha -** Kod smetnji sluha predlaže se upotreba kompjutera, omogućiti đetetu da śedi u blizini sagovornika, eliminisati zvukove u pozadini, na stolicama pričvrstiti dodatke koji ublažavaju škripanje po podu. Koristiti što više *vizuelnih sredstava* (grafički prikaz/slike, predmeti, modeli) koji olakšavaju razumijevanje. Potom, jezičko preoblikovanje radnoga materijala, Koristiti *naglašavanje ključnih riječi*, pisane dopune usmenim instrukcijama, zadacima i smjernicama, što više vizuelnih sredstava (grafički prikaz/slike, predmeti, modeli), multimedijalni materijal, računar. Razdvojiti cjelinu na više manjih djelova.